Liikennevirasto on valittanut Helsingin uudesta yleiskaavasta, tarkemmin sanottuna siihen sisältyvästä moottoriteiden muuttamisesta bulevardeiksi. Ovatkohan he valittaessaan tulleet ollenkaan ajatelleeksi mahdollisuutta, että valitus menisi läpi ja kumoaisi koko yleiskaavan.

Valitus ei nimittäin kohdistu vain niihin kymmeniin tuhansiin asukkaisiin, joiden asunnot liikennevirasto haluaa uhrata autoilulle, vaan koko yleiskaavan pikaratikoihin perustuvan liikennejärjestelmään. Ilman liikennejärjestelmää ei ole yleiskaavaa. Koko yleiskaava jouduttaisiin optimoimaan uudestaan, myös niiltä osin, joihin Liikenneviraston valitus ei kohdistu. Läpi mennessään valitus merkitsisi, että Helsinki joutuisi aloittamaan koko yleiskaavan valmistelun alusta.

Siihen menisi neljä vuotta alkaen ajankohdasta, jolloin KHO:n päätös tulee eli noin vuodesta 2019. Uusi yleiskaava olisi valmis aikaisintaan 2023, minkä jälkeen valituksia käsiteltäisiin vuoteen 2025 saakka. Asemakaavoja voitaisiin uuden yleiskaavan perusteella alkaa valmistella vuonna 2025. Lainvoimaisiksi ne tulisivat aikaisintaan vuonna 2028.

Ilman yleiskaavaa Helsingiltä loppuisi rakennusmaa nopeasti. Sama valtio, joka MAL-sopimuksessa vaatii kaupunkia nopeuttamaan asuntotuotantoa, vaatii kaavavalituksella lopettamaan asuntotuotannon jokseenkin kokonaan. Mitä siellä valtiolla oikein ajatellaan?

No ihan kaikkea rakentamista ei ehkä sittenkään pitäisi lopettaa. Nurinkurista kyllä, Malmin lentokentän rakentamista Liikenneviraston valitus ei estä, koska sen liikennejärjestelyt eivät ole bulevardeista kiinni.